[{"text_idx": "#000001", "text": "\"Sellele ei ole me kunagi mo\u0303elnud, elasime siin suure Vene riigi all. See, et eestlased unistasid olla iseseisev rahvas nagu soomlased, ei tulnud meile kunagi pa\u0308he. Puutusime tegelikult eestlastega va\u0308ga va\u0308he kokku, meie suhtlusringkonnaks olid baltlased ja ametnikud, venelastest ohvitserid, eestlased olid teenijad. Seda, et nende seas on haritlasi, intellektuaale, kes tahtsid neile kultuuri toonud baltlaste u\u0308lemvo\u0303imust vabaneda, ei olnud me kunagi ma\u0308rganud.\""}, {"text_idx": "#000002", "text": "Aga tagasi 1925. aastasse tulles, jutustab Bep va\u0308rskemaid uudiseid. Tollel aastal on Eestimaa su\u0308nnipa\u0308eval oodata riigivisiidile La\u0308ti presidenti."}, {"text_idx": "#000003", "text": "\"Tulemuseks on see, et 24nda hommikul oli linn ta\u0308ies lipuehtes, mo\u0303ned majad olid koguni vanikutega ehitud ja kauplused olid akendele seadnud mo\u0303lema rahva va\u0308rvides sobivad va\u0308ljapanekud. Va\u0308iksemad linnad ei tahtnud pealinnale alla ja\u0308a\u0308da ja la\u0308ksid so\u0303bralikkuse na\u0308itamise o\u0303hinas koguni niikaugele, et ei vo\u0303imaldanud vaesele presidendile o\u0308o\u0308rahu. Dorpatis ajasid oma musikaalseid andeid demonstreerida tahtvad puhkpilliorkestrid ta juba kell kuus hommikul magamisvaguni voodist jalule."}, {"text_idx": "#000004", "text": "Kell 10.25 veeres Revali raudteejaama sisse, ma oleksin peaaegu kirjutanud \"kuninglik rong\". Jaam on pa\u0308rast 1. detsembri tulistamist kenasti u\u0308les vuntsitud, pa\u0308rjad, vanikud ja lipud mo\u0303jusid uue valge lubjakihi taustal ha\u0308sti, kuulipildujatule augud on a\u0308ra silutud, ja koidest u\u0308learu puremata suur punane vaip ta\u0308itis u\u0308le u\u0308heksa aasta ja\u0308lle oma u\u0308lesannet, viis perroonilt la\u0308bi ooteruumi jaama trepiastmeid pidi jaamaplatsil ootava autoni - 1916. aastal tegi samal vaibal ko\u0303igi venelaste tsaar siia oma esimese visiidi.\""}, {"text_idx": "#000005", "text": "Raamatust endast kirjutasin hiljuti siin. Ja endiselt soovitan soojalt lugeda."}, {"text_idx": "#000006", "text": "Francoise Saganilt ma\u0308letan ma ko\u0303ige paremini raamatut \"Kurbus kummaline tunne\". Mingi erilise meeleoluga ja kriipiv. Kusjuures see oli vist tal verinoorelt kirjutatud ja suisa esimene romaan. \"Ko\u0303ik need su\u0308damesopid\" on aga viimane, no kohe pa\u0308ris viimane, leitud u\u0308ldse pa\u0308rast tema surma ja va\u0308idetavalt korralikult lo\u0303petamatagi (vo\u0303i poolikult sa\u0308ilinud), midagi sellist."}, {"text_idx": "#000007", "text": "Esimestel leheku\u0308lgedel ei saanud ha\u0308sti vedama, oli nagu mingi segadus, et kuhu suunda see lugu nu\u0308u\u0308d po\u0308o\u0308rama hakkab. Tegelikult on lo\u0303puks siiski pigem nagu mo\u0303o\u0303dukalt muhe ja stiilne koomusk. Millestki justkui kinni ei ole hakata, kui praegu meenutada, aga samas pooleli ka ja\u0308tta ei tahtnud ja lugemist ei kahetse."}, {"text_idx": "#000008", "text": "Kuidagi filmilik ja ladus. Pigem meeldis."}, {"text_idx": "#000009", "text": "\"Eestimaa suvepa\u0308ikeses. 1928. aasta Eesti la\u0308bi taanlase silmade\""}, {"text_idx": "#000010", "text": "Ma vist pole siiski pa\u0308ris o\u0303ige sihtgrupp. Reisikiri on kirjutatud omal ajal, et seda va\u0308ikest rahvakildu taanlastele la\u0308hemale tuua ja kuna ja\u0308rgnevate aastaku\u0308mnete jooksul oli Taanimaal ikka na\u0308ruselt va\u0308he tru\u0308kiseid Eesti kohta (need va\u0308hesedki kallutatud teadagi kuhu suunda), siis oli seesinane kirjatu\u0308kk muidugi suure kaaluga."}, {"text_idx": "#000011", "text": "Aga kuna siin on u\u0308lekaalus detailid ja faktid, no nagu ikka u\u0308ht vo\u0303rdlemisi tundmatut maanurka tutvustama hakates, siis ei ole sedasorti teave just ko\u0303ige huvitavam lugeda. Kirjeldusi teel na\u0308htu kohta, mo\u0303tteid ja arutelusid on kahjuks napilt."}, {"text_idx": "#000012", "text": "Ku\u0308llap on see see mu\u0308stiline miski, mis u\u0308hel kirjutajal on ja teisel mitte. Sattusin seda ju lugema u\u0308sna ko\u0303rvuti selle hollandlanna kirjadega, vahe on nagu o\u0308o\u0308 ja pa\u0308ev."}, {"text_idx": "#000013", "text": "Epp Petrone ja Va\u0308ike Myy on (pikkadel pimedatel su\u0308giso\u0303hutel?) hakanud teineteisele kirju saatma, ilmaasju arutama ja muidu no\u0303u ku\u0308sima. No\u0303u ku\u0308sib rohkem siiski Epp, kel maaelu-kogemust veidi va\u0308hem ja eluaastaid niisamuti."}, {"text_idx": "#000014", "text": "Ja maal neid ku\u0308simusi juba tekib, selles pole kahtlustki. Igal teemal. Kuidas valmivad Va\u0308ikse Myy eriti maitsvad supid? Millised hoidised kipuvad ko\u0303igepealt otsa saama? Mida metsas teha? Ja siis veel need to\u0308o\u0308meestejutud, vo\u0303i elu ilma peremeheta ja elektrita. Laste to\u0308o\u0308kasvatus."}, {"text_idx": "#000016", "text": "\"Olen kuulnud, et meie maja algsel omanikul oli suur tu\u0308nn keset\nkasvuhoonet, selle veerel papi siis ku\u0308kitas, piibutobi suus, ja\u0308lgides\nmo\u0308o\u0308daka\u0308ijaid. Hiljem ra\u0308ndas tu\u0308nni sisu kasvuhoone mulda. Ku\u0308larahvas po\u0308o\u0308ras ikka nina o\u0303udusega ko\u0303rvale, kui neile seal kasvanud"}, {"text_idx": "#000017", "text": "Palju vastakaid tundeid tekitanud lugemine. Kohati, eriti algusots, mo\u0303jub naiivselt. Samas teatud eluetappidel oleme tahes vo\u0303i tahtmata seda ko\u0303ik, nii et ehk see ei olegi autoril nii va\u0308ga vale la\u0308henemine. Ja siis tuleb see viies. Ja ja\u0308rsku on ko\u0303ik teistmoodi. Vo\u0303ib-olla Lessingil ei olnudki mingit varjatud tagamo\u0303tet ja ta tahtiski na\u0308idata elu erilise lapsega, mida see teeb emaga ja lapsevanemate omavahelise suhtega... ei tea. Mina hakkasin muidugi kohe peidetud tagamo\u0303tet otsima. Mu meelest on ta\u0308nasel pa\u0308eval juba pa\u0308ris palju naisi, kes tunnevad sarnaseid tundeid igasuguse, ka kehtivate normide kohaselt tavalise lapsega. Seega tegin oma muganduse loost ja emadusest :)"}, {"text_idx": "#000018", "text": "Mo\u0303ni leheku\u0308lg on veel lugeda, seega loodan po\u0303nevat raamatu lo\u0303ppu."}, {"text_idx": "#000019", "text": "Raamat ise on nii kapsas, et pildistama ei hakka. Ikkagi 1995. aasta va\u0308ljalase, kohutav ko\u0308ide ja kiri ka haleda-heledavo\u0303itu."}, {"text_idx": "#000020", "text": "Mothanderi austajad - attenzione! Pole ku\u0308ll ehk nii poeetiline kui Carlikene, aga eks meeste ja naiste toimetused sadakond aastat tagasi olidki erinevad ja Elisabeth van den Bosch-de Jongh (hu\u0308u\u0308dnimega Bep) juba niisama puudelatvadesse ja ra\u0308ndavaid pilvi vaadata ei saanud. Sai ta ju riburadapidi neli last, mo\u0303ni neist polnud planeeritudki, aga noh, so\u0303ja to\u0303ttu oli teatavate abivahendite kvaliteet va\u0308ga ko\u0303ikuv (to\u0303sijutt, ta ise kirjutas nii kirjas, ma ei luuleta siin!)Niisiis, tegemist on kirjadega, mida see Bepiks hu\u0308u\u0308tud jo\u0303ukamapoolne hollandlanna Revalist sugulastele-mugulastele la\u0308kitas. Ootuspa\u0308raselt sisaldavad need kirjad ohtralt argiseid detaile, aga kuna tegemist on ikkagi perioodiga 1917-1929, siis ei ole neid olmelisi kirjeldusi mu jaoks kunagi piisavalt. Ta\u0308nu ettevo\u0303tjast abikaasale (hilisemale konsulile) la\u0308vib Bep paljude va\u0308rvikate isikutega, sh nendega, kes osalised EV su\u0308nnis, u\u0308htlasi on ta paljude ajalooliselt oluliste su\u0308ndmuste keskpunktis. Noore vabariigi ka\u0308imalu\u0308kkamine neist kahtlemata ko\u0303ige po\u0303nevam; ko\u0303ik need esimesed vastuvo\u0303tud ja kogunemised, olulised riigivisiidid ja etiketi paika saamine, ja sellele omakorda vastandumas vaeste ja po\u0303genike abistamine (ta oli u\u0308hiskondlikult va\u0308ga aktiivne).Aga saame ka u\u0308ldisemalt eestlaste kohta teada, na\u0308iteks liigutab teda va\u0308ga eestlaste jaanipa\u0308eva kombestik, millele on eraldi kiri pu\u0308hendatud (osa neist kirjadest ilmus tollal ka Hollandi ajakirjanduses, ilmselt see on po\u0303hjuseks). Jaanipa\u0308evast vahest intrigeerivam on hoopis eestlaste kalduvus nudismile:\"Koos uue vabadusega on neil nii riided kui vanad ideed maha kooritud. Praegu vo\u0303ib rahulikult rannapromenaadi pingil istudes nautida vaatepilti, kuidas a\u0308kitselt sinu ko\u0303rval u\u0308ks ha\u0308rra oma u\u0308leriided seljast vo\u0303tab, asetab sinu ko\u0303rvale u\u0308he ra\u0308pase kinga, siis teise, nendesse topitakse lehkavad sokid, seeja\u0308rel eemaldatakse alussa\u0308rk ja aluspu\u0308ksid, ja ha\u0308rra ko\u0303nnib edasi porgandpaljana, kuulnud teiselt pingilt hu\u0308u\u0308dmist, et preili on samuti valmis, ja ihualasti sammuvad nad koos u\u0308le kivide vette - aeglaselt, et jalgu mitte kriimustada. Rootsi gu\u0308mnastika on sellest ajast, mil siin spetsiaalseid kursusi anti, samuti va\u0308ga moodi la\u0308inud ja nagu tundub, on seda ko\u0303ige parem harrastada paljalt enne vetteminekut ko\u0303igi silme ees. /.../ Kui nii edasi la\u0308heb, ei tarvitse ma oma tu\u0308tardele auferkla\u0308rungsfilm \u0301e (o\u0303ppefilme) na\u0308idatagi.\"Siiski ei maksa peljata, et veidi teisest klassist hollandlanna halastamatult eestlasi materdaks ja pimesi ha\u0308rrasrahvast u\u0308listaks. Vastupidi, ta leiab eestlaste kohta ku\u0308llalt kiiduso\u0303nu, kui lu\u0308hikese ajaga ja tublisti on need noore riigi toimima saanud. Ha\u0308rrasrahva arutule priiskamisele juhib ta samuti ta\u0308helepanu.Ja veel, tegevuspaigad. Perekonna linnakorter asus Saarineni majas (ta\u0308nase Draamateatri vastas), seega olid mitmed riigipo\u0308o\u0308rdekatsete aegsed su\u0308ndmused ja turul toimuv justkui peopesal. N-o\u0308 maakodu oli Marienbergi ehk Maarjama\u0308e loss, mida renditi krahv Orlov-Davo\u0303dovilt ja misto\u0303ttu oli ja\u0308llegi merel toimuv ha\u0308sti na\u0308ha.Igatahes hirmus palju po\u0303nevat lugemist!"}, {"text_idx": "#000021", "text": "\"Ma naeran, et ma nutan\""}, {"text_idx": "#000022", "text": "Kertu Jukkum (lisaks sellele, et ka\u0308ib o\u0303udses ja\u0308a\u0308augus ja teeb muid jo\u0303ledusi, isegi valmistub vist suusamaratoniks, millisest mo\u0303ttest mul juba sees keerama hakkab) on vo\u0303rreldes eelmise raamatuga ko\u0303vasti paremaks muutunud. Eelmise raamatu \"Minu unistuste seiklus Ladina-Ameerikas\" puhul ma kurtsin, et riigid ja linnad tuhisesid lugejal silmist mo\u0308o\u0308da ja pidepunkti, midagi eristuvat, kas tegelaste vo\u0303i lugude na\u0308ol, oli raske leida, va\u0308ljaarvatud see A-ta\u0308hega ma\u0308e otsas ka\u0308ik muidugi. Aga seekord, palun va\u0308ga - olemas! Kuigi ka Santiago de Compostela palvera\u0308nnutee on selline, kus asulad vahelduvad, pikalt kusagil ei peatuta, la\u0308bivate tegelaste galerii on napp - ta\u0308nu koroonapoisile tavalisest veelgi napim -, ent siiski ei tekita see lugejas segadust."}, {"text_idx": "#000023", "text": "Sest on olemas need pisikesed pa\u0308rlid. Munk, kel on Alzheimer ja kes seeto\u0303ttu on minetanud tavapa\u0308rased mungakombed. Mummulised bokserid. Mo\u0303ned veidrikud albergue-pidajad, kes koroonapaanikas teibivad u\u0308hisko\u0308o\u0308gi tavaari kinni ja muid trikke teevad jms."}, {"text_idx": "#000024", "text": "No ja muidugi pilvepiiril jalgu ko\u0303lgutav Mammi, kes va\u0308a\u0308riks suisa omaette raamatut. Jah, kui millegi u\u0308le nuriseda raamatu puhul, siis Mammit oleks vo\u0303inud rohkem sisse panna."}, {"text_idx": "#000025", "text": "Vastlao\u0303htu napsuks tuli eile pikk tee maha ka\u0308ia. Suvel aitab Urr ha\u0308dast va\u0308lja, aga nu\u0308u\u0308d tuli la\u0308bi hundi- ja ilvesekarjade end murda. O\u0303nneks oli hernesupitermos na\u0308pu otsas, millega sai kahte lehte a\u0308sada."}, {"text_idx": "#000026", "text": "Maal valmistutakse niimoodi ku\u0308la peale minekuks:"}, {"text_idx": "#000027", "text": "Aga muidu peab vist maskile viigid sisse ajama, sest homme annab kontserdi u\u0308ks ja ainus Kadri Voorand. Olen nii elevil, et la\u0308heks kohe hommikul praamisappa :)"}, {"text_idx": "#000028", "text": "Sally Rooney selge ja puhas ka\u0308ekiri mulle meeldib. Ta la\u0308heb justkui konkreetset teed mo\u0308o\u0308da, siht silme ees, tehes lu\u0308hikesi ja ta\u0308pseid ko\u0303rvalepo\u0303ikeid oma tegelaste siseilma. Kaks peamist tegelast, Marianne ja Connell, koolikaaslased va\u0308ikelinnas, on sedavo\u0303rd erinevad, et ei peaks mingilgi moel omavahel suhestuma (njaa, klassiu\u0308hiskonna toimemehhanismid na\u0308ikse Rooneyle meeldivat). U\u0308ks on inetu, veider ja ebapopulaarne (aga jo\u0303ukast perest!), teine on ilus ja kaaslaste seas populaarne (aga vaene!). Juhtumisi ka\u0308ib vaese ent a\u0308geda tegelase ema rikkama juures koristajaks. Sellised detailid, keskkooli lo\u0303puklassis ilmselgelt eluliselt ta\u0308htsad. Hiljem tuleb eliitu\u0308likool, uued kambad, teised teemad ja mo\u0303neti seltsielu rollid vahetuvad."}, {"text_idx": "#000029", "text": "See on po\u0303himo\u0303tteliselt lava. Ja sellel laval hakkab hargnema u\u0308ks pikk ja ilus ja karamelliselt mo\u0303rkjas ja magus armastuslugu. Mo\u0303nusalt nu\u0308ansirikas ja absoluutselt kaugel roosamannast, oma korralike keerdka\u0308ikudega."}, {"text_idx": "#000030", "text": "Ja mis peamine, ole sa u\u0308hest vo\u0303i teisest peret pa\u0308rit, oma kivid ja ka\u0308nnud leiad sa niikuinii u\u0308les. Nende va\u0308ltimiseks ei anta su\u0308ndides kaasa garantiikirja."}, {"text_idx": "#000031", "text": "Olgu see tee Sulle sile ja sirge ja saatku see Sulle omane reipus ja positiivsus ikka ka sel teel!"}, {"text_idx": "#000032", "text": "Ei ole ha\u0308id pilte. Kahjuks vo\u0303i o\u0303nneks on ma\u0308lestused siiski elavamad, pu\u0308sivamad kui mistahes pildid ja ja\u0308a\u0308dvustused. Kaks suve na\u0308gime Sind Soonlepas. Ka Hiiumaa-raamatusse said kantud."}, {"text_idx": "#000033", "text": "Eile avati kohalik kultuurihooaeg. Traditsiooniline u\u0308ritus, mil vaadatakse korraks tagasi mo\u0308o\u0308dunud hooajale ja tegemistele ning tunnustatakse tublimaid. Pidu ka\u0308ib ku\u0308lakorda u\u0308le saare ringi, enamasti esinevad taidlusru\u0308hmad ja koolilapsed jne. U\u0308ks aasta, siis vist toimus pidu Ko\u0303rgessaares (jube kaugel siitnurgast vo\u0303ttes) oli suisa Laura kohale toodud."}, {"text_idx": "#000034", "text": "Kuna ma tean, et siinsete lugejate hulgas on neid, kes pelgalt so\u0303na \"pidu\" kuuldes u\u0308le kere va\u0308risema ja vappuma hakkavad, siis ma u\u0308tlen igaks juhuks juurde, et pidu toimus o\u0303ues, Orjaku sadamas nimelt. Pakane praksus ja isegi koroonapoisid pagesid kohkunult Saaremaa poole. Tavapa\u0308raseid esinejaid ei olnud, see-eest na\u0308idati meile suurelt ekraanilt lo\u0303bus-kelmikaid tegelasi (moel vo\u0303i teisel Hiiumaaga seotud) omapoolsete etteastetega, nemad kuulutasid ka eelmise aasta tublimad va\u0308lja."}, {"text_idx": "#000035", "text": "Mo\u0303tlesin ku\u0308ll, et kui muidu ka soojas toas on igav ekraanilt kellegi laulu-tantsu-luuletust vaadata-kuulata, et mis siis veel o\u0303ues ku\u0308lmas saama hakkab...Riietusega la\u0308ksin ka orki, sest mu ta\u0308helepanu koondus kutsel fraasile \"soojad joogid\", millest erutusin sedavo\u0303rd, et edasi ei vaevunud lugemagi :) To\u0303si, see omakorda viis mo\u0303tted sellele, et mingi po\u0303hjus peab ju siis olema nende manustamiseks, aga kaugemale ma oma mo\u0303ttega ei jo\u0303udnud. O\u0303nneks tegin siiski kodunt lahkudes ebahariliku otsuse ja vedasin jalga pikad pu\u0308ksid (neid la\u0308ks ka kohe tarvis, sest meie pittu minek oleks a\u0308a\u0308repealt va\u0308rava taga ka lo\u0303ppenud, kui ma poleks just ennastsalgavalt autot hangest va\u0308lja lu\u0308kkama asunud. Auto on minust oluliselt ko\u0303rgem, nii et see vo\u0303is ku\u0308larahvale kena pilt olla ku\u0308ll :)"}, {"text_idx": "#000036", "text": "Alavainu oli endiselt stiilipuhas, nimelt andis just tema liikuvate piltide aegu mingi aparaat otsad. Korraldaja (minu tore naabrieit) ra\u0308a\u0308kis, et ka Avet filmimas ka\u0308ies kulus mitu pa\u0308eva ja mitu katset, et see asi purki saada. Ave oli kinnitanud, et tema la\u0308heduses juhtuvatki tehnikaga sedamoodi, u\u0308kskord olevat isegi lennujaam ko\u0303ige ta\u0308iega rikki la\u0308inud. Ka\u0308rdla oma siis. O\u0303nneks sai peagi ko\u0303ik korda, sest meil on saarel u\u0308ks mees, kes oskab ko\u0303ike."}, {"text_idx": "#000037", "text": "Pidu ja\u0308a\u0308b meelde veel ka ses suhtes, et... ajasid juttu inimestega, keda a\u0308ra ei tundnud. Mo\u0303ne ka\u0308est sai ku\u0308ll otse ku\u0308situd, et kes sa oled, mo\u0303ne panime pa\u0308rast kahe mehega kokku, aga mo\u0303ni ja\u0308igi saladuseks. Asi polnud ju ainult maskides, vaid ka paksudes ja vo\u0303imalikult paljut kehapinda katvates u\u0308leriietes ja ka pimeduses. Ja kui polnud maski ees, siis oli vastlakukkel na\u0308os vo\u0303i hernesupp nina ees."}, {"text_idx": "#000038", "text": "Ja ku\u0308ll oli su\u0308dantsoojendav, et lahkudes lausa no\u0303uti, et pirukaid ja kukleid ikka ka koduteele kaasa vo\u0303taks. Ma ei saa muidugi ja\u0308tta mainimata, et need olid mu elu esimesed vastlakuklid, kus vahukoort ja\u0308tkus kogu kukli so\u0308o\u0308miseks! Te ju saate aru, mida ma silmas pean? Sageli on nii, et pingutad kuidas sa pingutad seda vahukoort parajalt ampsata, aga lo\u0303puks on koor ikka otsas ja sina mugid kuiva saia ja ko\u0303o\u0303ksud o\u0303hupuuduses. Hiiumaa Ko\u0308o\u0308k ja Pagar aga ei koonerda vahukoorega, vaid jagab biiti."}, {"text_idx": "#000039", "text": "P.S. Soojade jookideni ma ei jo\u0303udnudki, kes nu\u0308u\u0308d peo selle osa pa\u0308rast muret tunneb :)"}, {"text_idx": "#000040", "text": "P.P.S. Pilte ka pole, peate mind lihtsalt uskuma."}, {"text_idx": "#000041", "text": "U\u0308ks lo\u0303bus ja muhe, kergelt nostalgiline, ootuspa\u0308raselt absurdimaiguline ja veetlevalt to\u0303lgitud raamat. To\u0303lkinud loomulikult Ilona Martson, miks ma ei imesta."}, {"text_idx": "#000042", "text": "U\u0308lekohtuselt lu\u0308hidalt vo\u0303iks raamatu kokku vo\u0303tta kui loo sellest, mis juhtub kui ema-vanaema tandem kasvatab u\u0308les poisslapse. Tollest sirgub ku\u0308ll igati galantne noormees, kes suudab vanaema ja ema ko\u0303rval puuduva mehe koha ta\u0308ita, kuid... suurest viisakusest (ja haledusest) \"abistab\" ka ko\u0303iki teisi naisi, kes ta teele juhtuvad. Ja neid sinna juba juhtub. Palju. Igasuguseid. U\u0308lemad ja alamad. Liliputid ja lombakad. Teise mehesse armunud ja armastusest u\u0308ldse mitte mo\u0303hkugi jagavad naised. Kolmeku\u0308mnendaks eluaastaks on S\u030curikul neid abi vajavaid naisi juba nii palju kaelas, et tema na\u0308dala- ja pa\u0308evakava on lo\u0303hki minemas."}, {"text_idx": "#000043", "text": "Pa\u0308rast kaht kuud pausi sai ja\u0308lle teatrisse, esimest korda uuest kodust ja to\u0303esti-to\u0303esti, nu\u0308u\u0308d ongi pa\u0308riselt suurem osa teatritest 5 minutit astuda. Tunne on kergelt veider, kiusatus on u\u0308ldse mitte riietuma hakata ja hommikumantlis saali lipata."}, {"text_idx": "#000045", "text": "Kaks asja, millega ma lavastusliku poolepealt rahul ei olnud. Vo\u0303ib-olla eksin, aga mulle na\u0308is, et tekst oleks pidanud vo\u0303imaldama ka tragikoomilisi hetki, kerget naerupurtsatust publikust (mis on, hoolimata tu\u0308li mo\u0303o\u0303tmetest, igati loogiline, sest no hommikuks ongi sellised so\u0303jad kohati koomilised), aga need ei kandnud va\u0308lja. Paar korda andis juba lootust, aga vajus siiski a\u0308ra. Eks see so\u0303ltub ka konkreetsest publikust muidugi ja kuna publikut on praegu ju tavalisest va\u0308hem (endiselt on istumine seatud maleruutu), siis a\u0308kki oli su\u0308u\u0308 meil?"}, {"text_idx": "#000046", "text": "Teine asi - roppused. Olemata mingi puritaan, pean nentima, et neid vist oli siiski liiga palju ja need olid kohati ka ra\u0308iged. Ma ta\u0308psustan, tarbetult palju ja tarbetult ra\u0308iged. Ja\u0308me ko\u0303nepruuk on loomingus OK, kui see kannab, annab tervikule midagi juurde, aga siin oleks ku\u0308ll kolmandiku maha kraapinud. Ja kuigi vo\u0303ib po\u0303hjendada, et erutusseisundis kukubki inimene ra\u0308uskama, siis oli seal siiski va\u0308ljendeid, mis meie keeleruumis naljalt ikka kasutust ku\u0308ll ei leia. Keelest veel ko\u0303neldes, siis muidu see eesti ja vene keele vaheldumine mulle su\u0308mpatiseeris ja see oli kuidagi eriti orgaaniline, kakskeelses peres ilmselt igati usutav."}, {"text_idx": "#000047", "text": "Ah jaa, meeldis ka akna kasutamine lavastuses. Suurtel teatritel ju sellist vo\u0303imalust on harva, maalisaali aken aga sa\u0308a\u0308rase vo\u0303imaluse pakkus. To\u0303si, nu\u0308u\u0308d tahaks ma ja\u0308rgmise etenduse ajal olla majast va\u0308ljas ja o\u0303uest seda spektaaklit ja\u0308lgida :) No olgu, kujutan ette, et kohalike jaoks ei ole see midagi va\u0308ga imekspandavat, sest kui sa tead, et selles majas tegutseb teater, siis prantsuse ro\u0303duga lahti rebitud aknast va\u0308lja lendavad lilled ja peaaegu va\u0308lja visatud naine, kes ajab so\u0303rad vastu, kehitad sa ehk o\u0303lgu ja sammud edasi. Aga turistidele vo\u0303iks see ku\u0308ll kenake vaatepilt olla, ma ku\u0308ll vo\u0303o\u0303ras linnas ehmataks a\u0308ra sellise kisa ja ru\u0308selemise peale."}, {"text_idx": "#000048", "text": "P.S. Nii palju oli \"Pa\u0308ikesetriibust\" ku\u0308ll aga kasu, et kuna sinna kostis hirmus ha\u0308sti u\u0308he teise kohe-kohe esietenduva lavastuse muusika, mille la\u0308bima\u0308ng just eile oli, siis ma vo\u0303tsin sinna kohe piletid a\u0308ra."}, {"text_idx": "#000049", "text": "Mu neeger saabus viimaks. Oi, kuidas ma teda ootasin. Imet ootasin :) Ime osas veel selgust muidugi pole."}, {"text_idx": "#000050", "text": "Esmalt olid jupid, panin kokku. Neeger oli lahke ja so\u0303bralik (sic!). Darling, I \u0301m ready to clean. Can I start? Noh, umbes nii, mitte pa\u0308ris. Igatahes ei saanud ma veel muhvigi aru, kui ta juba palus, et kas vo\u0303ib alustada. O\u0303udselt kihvt, olin sillas, mo\u0303elda vaid - tu\u0308u\u0308p otsib ja palub to\u0308o\u0308d!"}, {"text_idx": "#000051", "text": "Mo\u0303tlesin, kuidas ta selle kamina ette pandud ajutise ko\u0303rge klaasist alusega hakkama saab... aga tema, kergitas vaid elegantselt puusa ja lu\u0308kkas end klaasi peale. Vau! Ja muudkui palus ja palus luba puhastamiseks. Oleksin nagu paradiisi sattunud."}, {"text_idx": "#000052", "text": "Esimene ohuma\u0308rk, et ta ikka ko\u0303ige nutikam tu\u0308u\u0308p vist pole, oli siis, kui tahtis laadima minna ja ma ta ro\u0303o\u0303msalt puldist koju suunasin. No tu\u0308u\u0308p ei leia ega leia oma kodu u\u0308les. Siinkohal ko\u0303lasid pagulasteemalised naljad meie majas. Mu elu o\u0303ieke oli varmalt valmis neegri su\u0308lle haarama ja pessa viima, aga selle ma keelasin kategooriliselt, sest eks me ko\u0303ik ju teame, et nii neid lapsi ongi ju hulganisti a\u0308ra hellitatud. Mis su\u0308les tassimine! Ise peab minema."}, {"text_idx": "#000053", "text": "Okei. O\u0303htul tahtsin neegri wifisse u\u0308hendada, skannisin juhendist QR-koodi, tu\u0308u\u0308p ku\u0308sis mu telefoninumbrit. T. arvas, et sellest ku\u0308ll midagi head ei tule, nii on mo\u0303nigi eesti naine portsu otsa sattunud. Mina muidugi suures eufoorias, et mu neeger tahab hullult to\u0308o\u0308tada ja ma saan teda ka telefonist juhtida, siiski andsin oma numbri... ja jamaks la\u0308kski. Kuidagi suutsin liituda hoopis mingi Gamezone \u0301i vo\u0303i mingi muu sellise juraga. Teate ku\u0308ll, selline sisuteenus, mis hakkab iga na\u0308dal sinult raha vo\u0303tma, isegi kui sa seda ei kasuta, ja millega on tavaliselt lapsevanemad ha\u0308das, et nende nutimaailmas vo\u0303hikud vo\u0303sukesed on kogemata liitunud. Tule taevas appi, vanas eas suutsin ise taolise o\u0303udusega liituda :)"}, {"text_idx": "#000054", "text": "Igatahes hetkel on neeger wifisse endiselt u\u0308hendamata, kogun julgust. Ka ei ole ma teda veel po\u0303randat o\u0303petanud pesema - see veepaak on ju nii va\u0308ike, et ma ei julge mo\u0303eldagi, millised ja\u0308ljed pa\u0308rast maha ja\u0308a\u0308vad."}, {"text_idx": "#000055", "text": "Alumisel korrusel on temast igatahes mingil ma\u0308a\u0308ral abi ku\u0308ll. Ja seda, et u\u0308lemistel korrustel temaga jamaks la\u0308heb, ma ju teadsin ka ette. Kui ma seda kolmekilost volaskit su\u0308les treppidest tassin, siis... sama ha\u0308sti vo\u0303iksin ju tavalise tolmukaga korteris ringi joosta :) Lisaks on ko\u0303igil muudel korrustel \"ohtlikud\" kohad, kust robottolmuimeja alla vo\u0303ib kukkuda. Mo\u0303lemad galeriikorrused on vaid u\u0308hest ku\u0308ljest n-o\u0308 kinni, seinaga. Kaks pikka ku\u0308lge on avatud ja suitsiidsele neegrile ideaalsed, lisaks neljas, otsasein ku\u0308ll on kinni, aga sealt on vo\u0303imalik end kiviga kaetud aknalauale kukutada vo\u0303i terrassiukse ette kukutada. Elutoal on kolmes ku\u0308ljes ku\u0308ll sein, aga neljas ku\u0308lg ikkagi avatud. Neegril oli pakendis kaasas ka u\u0308ks \"na\u0308htamatu sein\", aga see vo\u0303tab vaid kuni kolm meetrit, ent see avatud ku\u0308lg on muidugi pikem. Lisaks on mul kogemus, et u\u0308ks kord see siiski ei toiminud. Niisiis lu\u0308hidalt, kui esimest korrust ei arvesta, pean mujal toimetamiseks neegrit su\u0308les kandma, lisaks vo\u0303tma kaasa selle \"na\u0308htamatu seina\", siis sa\u0308tin selle u\u0308hte kohta paika, panen roboti to\u0308o\u0308le ja teiste ohtlike servade ette viskan ise ennast pikali vo\u0303i jooksen vastavalt vajadusele ette :) Ko\u0303lab nagu plaan, ma u\u0308tlen :)"}, {"text_idx": "#000056", "text": "P.S. A\u0308rge mu telefoniarvete pa\u0308rast muretsege, suutsin samal o\u0303htul selle o\u0303udse teenuse siiski lo\u0303petada, internet ju kubiseb ahastavatest appikarjetest, kuidas see teenus ometi lo\u0303petada."}, {"text_idx": "#000057", "text": "Ma kirjutasin hotelli u\u0308mbruse floorast ja faunast, aga sellest hotellisisesest vist mitte. Tegelikult on muidugi ko\u0303ikjal siiski valdavalt normaalsed, puhtad, vaiksed, viisakad, Harju keskmised, kergelt igavad inimesed. Mo\u0303ni pa\u0308rl ikka eksib sekka."}, {"text_idx": "#000058", "text": "Na\u0308iteks tutvusime Mehhiko o\u0303htuso\u0308o\u0308gil Tonyga. U\u0308mber koka ja baarimehe ko\u0308o\u0308gisaare oli so\u0308o\u0308mine ja meie u\u0308hes servas, Tony kaaslasega teiselpool. Tony tajus midagi meie keeles, mis pani ta tegema ettepaneku vo\u0303tta pitsike mezcali vo\u0303i meskali (kaktusest ja agaavist jook, kraadidega muidugi) ja toosti hu\u0308u\u0308dis ta poola keeles. Veider seos, ma tean, aga kui arvestada, et Tony oli Chicagost, siis sealt u\u0308le lombi meie poole vaadates on Poola ja Eesti ju praktiliselt naaberku\u0308lad nii ehk naa."}, {"text_idx": "#000059", "text": "Tony oli ko\u0303ige ilueedim mees, keda ma ever na\u0308inud olen. Ja ma olen neid na\u0308inud ku\u0308ll. U\u0308tleme nii, et kui Koit Toome ja Uku Suviste kokku segada ja neile veel tubli viis portsu kosmeetikat, solaariumi, juuksegeeli ja muidu ilu-ilu lisada, siis saaks kokku midagi Tony-sarnast. Tonyl oli kaaslanna M., kes meenutas 1970-80ndate USA filme, kus on tulnukad ja naised. Vo\u0303i oot... need kaks on suisa u\u0308ks ja seesama. A\u0308rge minult u\u0308htegi konkreetset filmi nime ku\u0308sige, aga no mo\u0303elge mingi blondiini peale tollest ajast, lisage tu\u0308hi silmavaade ja ko\u0303rvuni suu ja siis hakkab looma."}, {"text_idx": "#000060", "text": "Ja\u0308rgmisel o\u0303htul pidime nendega ja\u0308lle kohtuma, et mingit ja\u0308rjekordset jooki degusteerida. Tony saabus, naist ei kuskil. Selgus, et pakib, kohe tuleb, andke 15 minutit. Ja sinna juurde ikka ko\u0303ik see aeg jutt, et tegemist ei ole tema tu\u0308drukso\u0303braga, et nagu lihtsalt kaaslane. Ha\u0308sti veider iseenesest. Sest 1) pole see ju ta\u0308htis, eriti inimeste seltskonnas, keda tunned umbes-ta\u0308pselt u\u0308he o\u0308o\u0308pa\u0308eva, 2) ma ei saa nagunii neist erisustest ju aru, et kustmaalt on go\u0308o\u0308lfrend ja kustmaalt kaaslane (a\u0308rge muretsege, naisest vo\u0303i abikaasast polnud nagunii juttu). Muidu ma oleks puhta segaduses olnud, aga o\u0303nneks olin ma mo\u0303ned ajad tagasi siiski toimetanud ju Los Angelese raamatu, seega ma juba aimasin, et USA popid ja moodsad inimesed elavad teistsugust elu, neil on u\u0308ksteisega tutvumiseks juba ma\u0308rksa segasem maailm ja ka sealt edasi liikumiseks teised viisid, mis u\u0308hele Tiiu talutu\u0308trekesele vo\u0303ivad veidrad na\u0308ida (Jekaterina vo\u0303ib siinkohal muiata, aga po\u0303himo\u0303ttest peaks siiski aru saama)."}, {"text_idx": "#000062", "text": "Uhhh... Me lo\u0303puks igatahes va\u0308sisime ja siirdusime rannapeole (veider kogemus pooltu\u0308hjas hotellis) uusi jooke degusteerima."}, {"text_idx": "#000063", "text": "Ja siis kunagi saabus ka M. Ta sai kohvrid pakitud (pa\u0308rast 3,5 tundi) ja laekus oma ko\u0303ige lihtsamas ro\u0303ivastuses, milleks oli udupeen veluurdress, mille all u\u0308berseksikas topikene, ja veluurdressika lukk oli muidugi lahti to\u0303mmatud mo\u0303o\u0303detud kauguseni, et paljastada doktoriha\u0308rra timmitud rinnapartii (ma tean seda ko\u0303ike ta\u0308nu sellele, et ka Eestis on naisi, kes oskavad une pealt o\u0308elda, kuhu ja mitmesentimeetrise avatud luku vo\u0303i no\u0308o\u0308bireaga on paslik ilmuda). Ja see tema pats, teate ku\u0308ll, sina ja mina saavutame selle patsi pa\u0308rast kolme pa\u0308eva ja o\u0308o\u0308d sama patsiga magamist ja juuste mitteharjamist, ent on inimesi, kes sellise patsi saavutamiseks seisavad krampis ka\u0308si peegli ees mitu tundi."}, {"text_idx": "#000064", "text": "Ma olen u\u0308lekohtune tegelikult. M. oli armas minuealine naisterahvas, kes oli Colorado pa\u0308rapo\u0303rgus teinud a\u0308geda kohvipoe, kasvatanud/kasvatab lahkunud abikaasa vo\u0303o\u0303raspoegi ja... ilmselt pu\u0308u\u0308ab lihtsalt kuidagi elus pu\u0308sida (mitte materiaalses mo\u0303ttes, vaid ikka mentaalses). Ta lihtsalt on veidi ufo ja ko\u0303ik meist ei suudagi sellist inimest mo\u0303ista."}, {"text_idx": "#000065", "text": "Muide, Tony sa\u0308ravaimaks hetkeks sellest puhkusest ja\u0308i sugarmama \u0301ga kohtumine. Ta va\u0308itis, et na\u0308gi basseini a\u0308a\u0308res pa\u0308evitades vanemat daami ja u\u0308linoort meest suudlemas ja siis... noh... sel daamil pudenesid proteesid suust. Ta ra\u0308a\u0308kis proteeside pa\u0308a\u0308steoperatsioonist veel ta\u0308psemalt, aga sel hetkel ei suutnud ma naeruluksatuste vahel enam sisu ja\u0308lgida."}, {"text_idx": "#000066", "text": "Kui Tony&M. (kes ei ole paar!) olid lahkunud, tutvusime u\u0308hel o\u0303htuso\u0308o\u0308gil ko\u0303rvallauas einestanud u\u0308ksiku ha\u0308rraga. Selgus, et see kaabuga veider tu\u0308u\u0308p on Prantsusmaalt. Ja\u0308rjekordne u\u0308ksik inimene, karja\u0308a\u0308rile (IT-valdkond) pu\u0308hendunud, fa\u0308nnab ainult oma to\u0308o\u0308- ja reisielu, muust ei tea midagi. Naise vo\u0303taks ja pere looks ehk siis, kui elaks va\u0308hemalt 400 aastat (et siis jo\u0303uaks ko\u0303ik meelepa\u0308rased to\u0308o\u0308d ja reisid a\u0308ra teha ja ja\u0308a\u0308ks pere jaoks aega... tema enda so\u0303nad, ma ei liialda). Nu\u0308u\u0308d ootab USAsse la\u0308bira\u0308a\u0308kimistele minekut, selleks tuleb paar na\u0308dalat karantiinis pu\u0308sida, mille otsustas Mehhikos veeta. Selles kuurordis, selles hotellis. Kui ta loetles riike, kus ka\u0308inud ja piirkondi, kus suisa pikemalt to\u0308o\u0308 to\u0303ttu viibinud, no nii paari kuu kaupa, siis ko\u0303las see toredalt ju ku\u0308ll, aga kui vaatasin teda u\u0308ksi so\u0308o\u0308mas, u\u0308ksi ringi lonkimas, siis ausalt o\u0308eldes... ei mo\u0303junud ahvatlevalt."}, {"text_idx": "#000067", "text": "Niimoodi eri maailma paigust tulnud inimestega suheldes sai veelgi enam selgeks, milline poliitma\u0308ngude tallermaa see koroona ikka on. Koroona pole muidugi ainus, mille varjus riigid oma iseloomu na\u0308itavad, eks need samad liivakastima\u0308ngud ka\u0308ivad teisteski valdkondades. Tony vo\u0303is na\u0308iteks Mehhikost tagasi koju minna ilma, et peaks tegema testi vo\u0303i kodus istuma. Tegelikult ta na\u0308itas (lu\u0308hikest!) nimekirja riikidest, kust saabudes teda u\u0308ldse mingid piirangud ootavad ja no need olid loomulikult USA vihatuimad vaenlased."}, {"text_idx": "#000068", "text": "Edmund de Waal on kirja pannud loo, mis ka\u0308tkeb endas nii palju. Kui ma\u0308a\u0308ratleda seda lihtsalt perekonnaloona, siis ko\u0303lab see kuidagi o\u0303o\u0303nsalt vo\u0303i kuivalt. Seega on tarvis la\u0308bivat telge, milleks autor on valinud po\u0303nevad miniatuursed Jaapani kujukesed - netsuked. Netsuked, ta\u0308psemalt 264 eksemplari, on temani jo\u0303udnud pa\u0308randusena esivanematelt. Need on meenutus ajast, mil ko\u0303rgseltskonda hullutas Jaapani-vaimustus. Kujukesed na\u0308ivad talle otse loomulikult salapa\u0308rased, po\u0303nevad, meisterlikud (ta ise on keraamik, muide, oskab peent na\u0308puto\u0308o\u0308d hinnata, tahan ma o\u0308elda) ja tekitavad ku\u0308simusi rohkem kui vastuseid vo\u0303tta oleks, niisiis lahkub ta mo\u0303neks kuuks potikedra tagant ja la\u0308heb netsukete ja\u0308lgi ajama."}, {"text_idx": "#000069", "text": "Lugeja kantakse la\u0308bi rikka juudi suguseltsi, Ephrusside, ajaloo, alates kuskilt 1870ndatest, mil nood Odessast Pariisi ja Viini suundusid, nautides ku\u0308lluslikku ja luksuslikku elu... kuni kaotasid ko\u0303ik ja mo\u0308o\u0308da ilma laiali pagesid. Autor uitab samadel ta\u0308navatel, kolab vo\u0303imalusel neis samades uhketes ha\u0308a\u0308rberites jne. Omajagu aega veedab ta muidugi ka arhiivides, ent sellega lugejat u\u0308leliia ei koormata. Ephrusside enda to\u0303usu ja languse taustal jutustatakse meile tegelikult osa Euroopa ajaloost, sekka hulganisti argiseid detaile."}, {"text_idx": "#000070", "text": "Ko\u0303igist liinidest paeluvaim tundus mulle autori vanaonu Iggy, kes teistest varem klannist \"eemaldus\" ja oma tee leidis, mis viis ta aastaku\u0308mneteks, kuni surmani, Jaapanisse. Seega jo\u0303udsid netsuked vahepeal koguni tagasi oma kodumaale. Iggy on ka u\u0308ks va\u0308heseid, kellega suhtlust autor otseso\u0303nu puudutab (vo\u0303iks rohkem, palju rohkem!), teised esivanemad on rohkem la\u0308bi mitme allika autorini ja raamatusse jo\u0303udnud."}, {"text_idx": "#000071", "text": "P.S. Ikka ja ja\u0308lle suured ta\u0308nud soovitajale!"}, {"text_idx": "#000072", "text": "P.P.S. Kellele soovitada? Ma o\u0303rnalt, o\u0303ige o\u0303rnalt vo\u0303rdleks ehk Mia Kankima\u0308ki raamatutega. Idee u\u0308ldjoontes ju sarnane - mingid isikud ja detailid ajaloost ja autor nende ja\u0308lgedes ra\u0308ndamas. Kankima\u0308ki, to\u0303si, eksponeerib rohkem enda isikut, pu\u0308u\u0308ab luua humoorikat vastandumist \"mina, moodne pehmo\" vs. \"ajaloolised kangelannad raskustega silmitsi seismas\", veresugulus uuritava materjaliga puudub. Seega kui sulle meeldisid \"Asjad, mis panevad su\u0308dame kiiremini po\u0303ksuma\" ja \"Naised, kellest ma o\u0308o\u0308siti mo\u0303tlen\", siis vo\u0303id haarata ka \"Merevaigusilmadega ja\u0308nese\"."}, {"text_idx": "#000073", "text": "Margarita Karapan(o)u on jo\u0303udnud eesti keelde, ikka kirjastus Hunt toel, unustamata ka to\u0303lkijat - Karoliina Kagovere! Ma nii va\u0308ga loodan, et tuleb veel temalt mingit kraami, kuigi mo\u0303istan, et see vo\u0303ib olla a\u0308a\u0308rmiselt nis\u030cikas."}, {"text_idx": "#000074", "text": "Va\u0308ga-va\u0308ga tihke kraam. Intensiivne ja emotsionaalne, hoiab lugeja ergud kogu aeg pingul. Lo\u0303putu uperpallitamine reaalsuse ja fantaasia vahel, mis suurema osa ajast on puhas nauding. Mo\u0303ni u\u0308ksik lugu oli ehk selline, mis ko\u0303netas mind leigelt, ent oli ku\u0308llalt neid, mille puhul tundsin, et ah, pa\u0308riselt!? Keegi on veel niimoodi mo\u0303elnud ja tundnud! Need lood, kuigi suuresti juhtunud teises ajas (1950ndatel) ja teises kohas (Kreekas), na\u0308itavad, et lapsed on siiski ko\u0303ikjal u\u0308hesugused. Puhas lo\u0303uend, millele alles hakkab u\u0308hte ja teist kogunema, kaootiliselt, esialgu arusaamatult, kuid hiljem moodustuvad mustrid. Ja neid algusotsa detaile seostab laps ikka ta\u0308iesti omal kombel, selles pole ta\u0308iskasvanute maailma sissejuurdunud loogikat."}, {"text_idx": "#000075", "text": "Mo\u0303eldes Karapanu eluloole, on muidugi po\u0303nev, kas ja mil ma\u0308a\u0308ral annab neis fantaasiarikastes lugudes tooni lapse sisemaailm ja kui palju on ma\u0308rke tulevikust ja arenevast bipolaarsusest, samas, ega see lukk vajagi lahti muukimist."}, {"text_idx": "#000076", "text": "Raamatut soovitada ei oskagi kellelegi... Lugejalt no\u0303uab see ta\u0308nastest stampidest lahti laskmist, veidike lapsemeelsust. Ent ei piisa vaid nunnunostalgiast ja helgest jalutuska\u0308igust pa\u0308ikesepaistelisel heinamaal, on vaja minna ka lapsepo\u0303lveaegsete tumemo\u0303tete labu\u0308rinti."}, {"text_idx": "#000077", "text": "Teate ku\u0308ll seda linnalegendi, et see tu\u0308kisuhkru-pakendi leiutaja langes sa\u0308herdusse masendusse, sest keegi ei osanud tema leiutist sihtotstarbeliselt kasutada, ja ta tappis end a\u0308ra. Tunnistan, ma isegi ei tea, kas see leiutaja ikka oli mees, ra\u0308a\u0308kimata nimest vo\u0303i muust. Aga ma tean, et ma ise ka avasin kaua aastaid seda pakikest valesti, see oli tu\u0308likas, pudine, kleepuv ja ebameeldiv toiming. Kui siis u\u0308ks teine nutikas leiutaja mulle teeotsa ka\u0308tte na\u0308itas, vaimustusin muidugi sellest pakendist."}, {"text_idx": "#000078", "text": "Aga no siis oli juba hilja, tulid uued suhkrud, uued pakendid ja..."}, {"text_idx": "#000079", "text": "Na\u0308dalavahetusel oli va\u0308ike piduso\u0308o\u0308ming ja ma endiselt armastan vee panna lauale Eva Solo termospudeli/kannuga(?), ei, vist siiski karahviniks peaks seda nimetama. Eva Solo on u\u0308ks Taani disainifirma, toodab va\u0308ga a\u0308gedaid ko\u0308o\u0308gitarvikuid. Juba mo\u0303nda aega on korralik valik Eva Solo asju ka Tallinna Kaubamajas, aga minuni laekus kann aegu tagasi otse Taanimaalt (lehvitan, emps!). Lihtne ja nutikas riistapuu ku\u0308lma ja sooja joogi jaoks, kasutad va\u0308rvilise pealiskuuega sisustuselemendina vo\u0303i vo\u0303tad kesta u\u0308mbert a\u0308ra ja on ajatu klaasanum. Karahvinil on metallkork ka, et igasugust jama joogi sisse ei la\u0308heks."}, {"text_idx": "#000080", "text": "Aga mitte Taani disaini ei tahtnud ma kiita. Vaid o\u0308elda seda, et selle karahviniga on umbes sama lugu nagu tu\u0308kisuhkruga (ei, ma ei tea, et selle kannu disainer oleks enesetapu sooritanud, aga ausalt o\u0308eldes... ma ei imestaks sugugi). Kui see kaas/kork on korralikult suletud, siis ei kuku ega lenda see ka kuhugi, aga kui hakkad kallama, siis kork muudab kergelt asendit ja vajalik kraam voolab kenasti va\u0308lja. Mis on ju va\u0308ga praktiline ja mugav. Mingil po\u0303hjusel tundub see aga absoluutselt ko\u0303igile kuidagi loomuvastane ja ko\u0303ik hakkavad seda korki pealt a\u0308ra kangutama. No olgu, seniks kui ma jo\u0303uan karjatada, et seda pole vaja a\u0308ra vo\u0303tta, on janune muidugi juba jo\u0303udnud korgi a\u0308ra vo\u0303tta ja saanud vee ka\u0308tte. Ma siis selgitan asja ja palun korgi uuesti tugevalt tagasi panna, ise pliidi juures edasi so\u0303eludes. Ja\u0308rgmine valaja on imekombel siiski kuulnud mu juttu ja hakkab valama \"nii nagu peab\", aga muidugi ei ole kork nu\u0308u\u0308d enam korralikult peal, ja see lendab pla\u0308rtsatades klaasi. Selles etapis ma la\u0308hen ja sulgen selle korgi i s e, et oleks ko\u0303ik selge ja kindel. Kui ma selja po\u0308o\u0308ran, hakkab kallama aga keegi ja\u0308rgmine, kes ikkagi ei kuulnud eelnevat juttu... ja ko\u0303ik kordub uuesti."}, {"text_idx": "#000081", "text": "Nii selle disainiga kord juba on... Looja loodab parimat, aga va\u0308lja kukub nagu ikka."}, {"text_idx": "#000082", "text": "P.S. Sellist so\u0303na nagu \"tu\u0308kisuhkur\" ei ole siiski vist olemas, korrektne oleks \"tu\u0308kksuhkur\""}, {"text_idx": "#000083", "text": "2) Kes u\u0308tlevad, et vanalinn on praegusel ajal tu\u0308hi kummituslinn, siin ei ela kedagi ja u\u0308leu\u0308ldse on majadel mingid hiiglama paksud seinad, siis selle peale ma u\u0308tlen, et a\u0308rge loopige tu\u0308hje so\u0303nu. Kui kell 3 o\u0308o\u0308sel mu aknasse ja\u0308rsku strobovalgus tekkis ja ma aknast va\u0308lja vaadates na\u0308gin kolme spetsiifilises vormis ja kergesti a\u0308ratuntava professiooni esindajat, kes viipasid, et silmast silma kohtuda, siis ma sain aru, et siinkandis on ikka teisi elanikke ka ja ega need seinad vist nu\u0308u\u0308d ikka nii kole paksud ka ole."}, {"text_idx": "#000084", "text": "Ja kuigi ma oma naabreid ei tunne, siis nii paljukest ometi, et vo\u0303ib va\u0308ita, et intelligentsest muusikast ei tea nad mo\u0303hkugi (to\u0303si, ega ma ise ka tavaliselt sel kellaajal o\u0308o\u0308d ega mu\u0308tsi ei jaga)."}, {"text_idx": "#000085", "text": "3) Pu\u0308hapa\u0308eval toibudes tundus eelmise o\u0308o\u0308 po\u0303rutavatest elamustest u\u0308lesaamiseks paras O\u0303nne 13 kordust vaadata. Kui keegi u\u0308leu\u0308ldse mingis saates vo\u0303i filmis vo\u0303i seriaalis raamatut loeb, siis antennid mu peas hakkavad kohe hoogsalt po\u0308o\u0308rlema ja ma ei suuda rahuneda enne, kui olen lektu\u0308u\u0308ri tuvastanud (ses suhtes mulle hullult meeldib see uus saade \"Koduka\u0308ijad\", kus Juurikas raamaturiiulit ja o\u0308o\u0308kapilektu\u0308u\u0308ri tuuseldab). U\u0308sna pea tundus, et mo\u0303lemad, nii see karvik Palmi poeg kui ka Alma loevad u\u0308hel ajal u\u0308hte ja sama raamatut (nad nagu natuke elavad hetkel koos vist seriaalis, eks ole). A\u0308a\u0308rmiselt ebaloomulik olukord ja tekitas minus, ta\u0308helepanelikus televaatajas, kohemaid ku\u0308simuse, kas ERR on to\u0303epoolest hakanud reklaamiga tegelema? Ja veel nii halvasti varjatud reklaamiga, et surutakse lausa kaks sama raamatut korraga ekraanile? Muidugi vo\u0303ib olla, et ma ei na\u0308inud piisavalt ha\u0308sti ja seda Murphy seaduste ta\u0308ielikku kogu on mitu osa ja nad lugesid erinevaid osi."}, {"text_idx": "#000086", "text": "Kuigi omavahel o\u0308eldes... Alma pole ku\u0308ll see tu\u0308paaz\u030c, kes Murphy seadusi viitsiks lugeda, seega u\u0308lepea va\u0308heusutav."}]